‘বাহুবলী’ খ্যাত প্রভাস এবার পা রাখছেন বলিউডে। দক্ষিণী পরিচালক সুজিতের ‘সাহু’ ছবিতে জুটি বাঁধতে চলেছেন ‘হাফ গার্লফ্রেন্ড’ শ্রদ্ধা কপূরের সঙ্গে। তবে শুধু শ্রদ্ধাই প্রথম প্রভাসের সঙ্গে কাজ করছেন না। সেই তালিকায় রয়েছে বিগ বস সিজন ১১-র প্রতিযোগী আরশি খানের নামও।

আর্শি খান এবং প্রভাস। (ছবি : ফোটোকর্প এবং আর্শি খানের ইন্সটাগ্রাম)
গতকাল রাতেই সোশ্যাল মিডিয়ায় পোস্ট করে সেই খবর জানিয়েছেন আরশি। বিগ বসের বাড়িকে বিদায় জানানোর পরে দক্ষিণী ছবিতে কাজ করার ইচ্ছার কথা জানিয়েছিলেন অভিনেত্রী এক সর্বভারতীয় সংবাদমাধ্যমকে। তিনি আরও বলেন যে, ‘খতরোঁ কে খিলাড়ি’ শো-এর পরের সিজনের জন্যেও প্রস্তাব এসেছে তাঁর কাছে।

আর্শি খানের টুইট। (ছবি : আর্শি খানের টুইটার)
তবে আরশির কথার মধ্যে কতটা সত্যি লুকিয়ে আছে— তা নিয়ে জল্পনা তুঙ্গে। স্পটলাইটে থাকার জন্য এর আগেও পাকিস্থানি ক্রিকেট খেলোয়াড় শাহিদ আফ্রিদির সঙ্গে শারীরিক সম্পর্কের দাবি জানিয়েছিলেন তিনি। পরে অবশ্য তাঁর কথা মিথ্যে প্রমাণ হয়। তাই এক্ষেত্রেও শো এবং ছবির প্রযোজকদ্বয়ের কিছু না বলা পর্যন্ত আরশির কথার সত্যতা যাচাই করা যাচ্ছে না।